Javaslat A TANÁCS HATÁROZATA az EFA tekintetében a 2014. január 1-je és a 11. Európai Fejlesztési Alap hatályba lépése közötti átmeneti igazgatási intézkedésekről /* COM/2013/0663 final - 2013/0319 (NLE) */





INDOKOLÁS A 10. EFA-ra vonatkozó belső megállapodás 1. cikkének (5) bekezdése szerint a 10. EFA pénzeszközei 2013. december 31-ét követően nem köthetők le, hacsak a Bizottság javaslata alapján a Tanács egyhangúlag másképpen nem határoz. A tizenegyedik Európai Fejlesztési Alap (a továbbiakban: 11. EFA) létrehozásáról szóló belső megállapodást a Tanács keretében ülésező tagállamok 2013 júniusában írták alá. Ez a belső megállapodás csak azt követően lép hatályba, hogy valamennyi tagállam megerősítette. Erre valószínűleg nem kerül sor 2014. január előtt. A Bizottság ezért átmeneti intézkedésekre (áthidaló eszközre) tesz javaslatot annak biztosítása érdekében, hogy 2014 januárja és a 11. EFA létrehozásáról szóló belső megállapodás hatályba lépése között rendelkezésre álljanak a források az afrikai, karibi és csendes-óceáni országokkal, valamint a tengerentúli országokkal és területekkel való együttműködéshez, továbbá a támogatási kiadásokra. Ezt az áthidaló eszközt a 10. és a korábbi EFA-k egyenlegeiből és visszavont kötelezettségvállalásaiból finanszírozzák. A Bizottság javasolja továbbá, hogy az áthidaló eszköz keretében lekötött pénzeszközöket a 11. EFA-hoz számolják el, ami azt jelenti, hogy ezek nem minősülnének a 11. EFA pótlólagos forrásainak, valamint hogy a lehető leggyorsabban el kell fogadni az áthidaló eszköz műveleti és pénzügyi igazgatásához szükséges intézkedéseket. A Bizottság tehát javasolja, hogy a Tanács fogadja el a mellékelt határozatot. 2013/0319 (NLE) Javaslat A TANÁCS HATÁROZATA az EFA tekintetében a 2014. január 1-je és a 11. Európai Fejlesztési Alap hatályba lépése közötti átmeneti igazgatási intézkedésekről AZ EURÓPAI UNIÓ TANÁCSA, tekintettel az Európai Unióról szóló szerződésre és az Európai Unió működéséről szóló szerződésre, tekintettel az egyrészről az afrikai, karibi és csendes-óceáni államok (a továbbiakban: AKCS-államok) csoportja másrészről az Európai Közösség és tagállamai között létrejött, 2000. június 23-án Cotonouban aláírt partnerségi megállapodásra[1], tekintettel az Európai Közösség és a tengerentúli országok és területek társulásáról szóló tanácsi határozatra (a továbbiakban: tengerentúli társulási határozat)[2], tekintettel a tagállamok kormányainak a Tanács keretében ülésező képviselői között az AKCS–EK partnerségi megállapodással összhangban a 2008–2013 közötti időszakra vonatkozó többéves pénzügyi keret értelmében nyújtandó közösségi támogatás finanszírozásáról és az EK-Szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról szóló belső megállapodásra[3] (a továbbiakban: a 10. EFA-ra vonatkozó belső megállapodás) és különösen annak 1. cikke (5) bekezdésére, tekintettel az Európai Bizottság javaslatára, mivel: (1) A 10. EFA-ra vonatkozó belső megállapodás 1. cikkének (5) bekezdése úgy rendelkezik, hogy a 10. EFA pénzeszközei 2013. december 31-ét követően nem köthetők le, hacsak a Bizottság javaslata alapján a Tanács egyhangúlag másképpen nem határoz. (2) Az AKCS–EU partnerségi megállapodás Ib. mellékletének[4] (a 2008–2013 időszakra szóló többéves pénzügyi keret) (5) bekezdése úgy rendelkezik, hogy a 10. EFA pénzeszközei – eltekintve a beruházási konstrukcióra szánt összegektől, a kapcsolódó kamattámogatások kivételével – 2013. december 31-ét követően nem használhatók fel, kivéve, ha az Európai Unió Tanácsa a Bizottság javaslatára egyhangúlag másképp nem határoz. (3) Az Európai Közösség és a tengerentúli országok és területek társulásáról szóló 2001. november 27-i tanácsi határozat IIAa. melléklete 1. cikkének (2) bekezdése úgy rendelkezik, hogy a 10. EFA pénzeszközei 2013. december 31-e után már nem köthetők le, hacsak a Bizottság javaslata alapján az Európai Unió Tanácsa egyhangúlag másképpen nem határoz[5]. (4) A 10. EFA-ra vonatkozó belső megállapodás 13. cikkének (3) bekezdése úgy rendelkezik, hogy a megállapodás időbeli hatálya megegyezik az AKCS–EK partnerségi megállapodás többéves pénzügyi keretének időtartamával. Valamint arról is, hogy a megállapodás annyi ideig marad hatályban, ami az AKCS–EK partnerségi megállapodás, a társulási határozat és az említett többéves pénzügyi keret értelmében finanszírozott valamennyi művelet teljes mértékű végrehajtásához szükséges. (5) Az Európai Külügyi Szolgálat szervezetét és működését a 2010/427/EU tanácsi határozat állapítja meg, (6) A 11. EFA hatálybalépése 2014. január 1-je utánra halasztható. Ezért helyénvaló átmeneti intézkedésekről (áthidaló eszközről) rendelkezni annak biztosítása érdekében, hogy 2014 januárja és a 11. EFA létrehozásáról szóló belső megállapodás hatályba lépése között rendelkezésre álljanak a források az afrikai, karibi és csendes-óceáni országokkal, valamint a tengerentúli országokkal és területekkel való együttműködéshez, továbbá a támogatási kiadásokra. Az áthidaló eszközt a 10. és a korábbi EFA-k egyenlegeiből és visszavont kötelezettségvállalásaiból finanszírozzák. ELFOGADTA EZT A HATÁROZATOT: 1. cikk A 11. EFA-ról szóló belső megállapodás hatályba lépéséig az AKCS-partnerek részére létrehozott cselekvési programok, egyedi intézkedések és különleges intézkedések, a TOT-okat támogató finanszírozási határozatok, valamint a kiadási támogatásokra vonatkozó cselekvési programok formáját öltő átmeneti intézkedéseket a 11. EFA áthidaló eszközéből finanszírozzák, amely a korábbi EFA-k egyenlegeiből és e korábbi EFA-k projektjeiből vagy programjaiból visszavont kötelezettségvállalásokból áll. Ez az áthidaló eszköz finanszírozhat az Európai Beruházási Bankhoz allokált kamattámogatásokat és projektekkel kapcsolatos technikai segítségnyújtást is az AKCS–EU partnerségi megállapodás II. mellékletének 1., 2. és 4. cikke, valamint az új tengerentúli társulási határozat szerint. Ezen átmeneti finanszírozási intézkedések célja, hogy megkönnyítsék a programozási dokumentumok végrehajtását, valamint lehetővé tegyék a sürgős segélyezési igényekre való reagálást. Az áthidaló eszközből lekötött forrásokat a 11. EFA-hoz kell elszámolni. A belső megállapodás 1. cikke (2) bekezdésének a) pontjában szereplő, 9. és 10. EFA-ra vonatkozó tagállami hozzájárulásokat ennek megfelelően csökkentik. 2. cikk A belső megállapodás tagállamok által folytatott nemzeti megerősítési eljárásának állásától függetlenül a Tanács a lehető leggyorsabban elfogadja a 11. EFA végrehajtásáról szóló rendeleteket, amelyek rendelkeznek az áthidaló eszköz műveleti és pénzügyi igazgatásáról is. E rendeletek elfogadásáig az áthidaló eszköz végrehajtása tekintetében továbbra is az AKCS–EK partnerségi megállapodás alapján létrehozott 10. Európai Fejlesztési Alap végrehajtásáról szóló, 2007. május 14-i 617/2007/EK tanácsi rendelet és a 10. Európai Fejlesztési Alapra alkalmazandó pénzügyi szabályzatról szóló, 2008. február 18-i 215/2008/EK tanácsi rendelet alkalmazandó. 3. cikk E határozatot az Európai Külügyi Szolgálat szervezetének és működésének a megállapításáról szóló 2010/427/EU tanácsi határozattal összhangban kell alkalmazni. 4. cikk Ez a határozat az Európai Unió Hivatalos Lapjában való kihirdetésének napján lép hatályba. E határozat 2014. január 1-jétől a 11. EFA-ról szóló belső megállapodás hatályba lépéséig alkalmazandó. Kelt Brüsszelben, a Tanács részéről az elnök [1] HL L 317., 2000.12.15., 3. o. A 2005. június 25-én Luxembourgban aláírt megállapodással (HL L 287., 2005.10.28., 4. o.), valamint a 2010. június 22-én Ouagadougouban aláírt megállapodással (HL L 287., 2010.11.4., 3. o.) módosított megállapodás. [2] A 2001. november 27-i 2001/822/EK tanácsi határozat (HL L 314., 2001.11.30. 1. o.), amelyet a 2007. március 19-i 2007/249/EK tanácsi határozat (HL L 109., 2007.4.26., 33. o.) módosított. [3] HL L 247., 2006.9.9., 32. o. [4] Ib. melléklet az AKCS-EK Miniszterek Tanácsa 1/2006 határozatának melléklete szerint (HL L 247., 2006.9.9., 22. o.). [5] HL L 314., 2001.11.30., 1. o., melyet a 2007. március 19-i tanácsi határozat módosított (HL L 109., 2007.4.26., 37. o.).